முன்னாள் முதலமைச்சர் ஜெயலலிதா உயிரிழந்து, ஒன்பது மாதங்கள் கடந்த நிலையில் அ.தி.மு.க-வில் பங்காளிச் சண்டை இப்போதுவரை ஓய்ந்தபாடில்லை. ஓ.பன்னீர்செல்வம் தனி அணியாகப் பிரிந்து இரண்டாக இயங்கிய அ.தி.மு.க. அண்மைக்காலமாக மூன்று பிரிவுகளானது. ஆட்சி அதிகாரத்தைக் கைப்பற்ற சசிகலா தரப்பினர் முயல்கிறார்கள் என்றுகூறி தனியாகப் பிரிந்து சென்றார் ஓ.பன்னீர்செல்வம். சொத்துக்குவிப்பு வழக்கில் தண்டனை பெற்ற சசிகலா, எடப்பாடி பழனிசாமியை முதல்வர் பதவியில் அமர வைத்துவிட்டு, பெங்களுரு சிறைக்குச் சென்றார் சசிகலா. இந்நிலையில், சிறையில் இருந்து கொண்டே எடப்பாடி பழனிசாமியிடம் இருந்து ஆட்சியைக் கைப்பற்ற, தினகரனை வைத்து சசிகலா முயற்சி செய்வதாக தகவல்கள் வெளியாகின. இதன் காரணமாக டி.டி.வி. தினகரன் கட்சியில் இருந்து ஒதுங்கி இருக்க வேண்டும் என எடப்பாடி பழனிசாமி மற்றும் அமைச்சர்கள் போர்க்கொடி தூக்கிய நிலையில், தினகரனை துணைப் பொதுச்செயலாளராக நியமித்தது செல்லாது என்று அறிவித்தது எடப்பாடி தரப்பு.